Waarskuwingsligte flikker weer by EskomArgieffoto bloot ter illustrasie. (Foto: Unsplash) Eskom het Maandag ’n beroep op Suid-Afrikaners gedoen om hul kragverbruik te verminder om die moontlikheid van beurtkrag te voorkom. Volgens die kragvoorsiener plaas die verlies van verskeie kragopwekkingseenhede oor die naweek, sowel as vertragings in die terugkeer van sommige opwekkingseenhede tot diens, groot druk op die kragnetwerk. “Eskom werk daaraan om so gou as moontlik weer opwekkingseenhede by die Matimba-, Duvha- en Arnot-kragstasie in diens te stel,” sê Eskom in ’n verklaring. Opwekkingseenhede by die Arnot-, Kendal-, Matla- en Tutuka-kragstasie is Maandagoggend weer in diens gestel. “Ons maak staat op noodkragreserwes om vanaand in die vraag na elektrisiteit te voorsien.” In dié stadium is 13 601 MW weens stukkende opwekkingseenhede nie beskikbaar nie, terwyl 4 533 MW weens beplande instandhoudingswerk uit die stelsel gehaal is. Soos gewoonlik waarsku die kragvoorsiener dat beurtkrag op kort kennisgewing ingestel kan word, sou die situasie versleg.